EASAชี้ชะตาการบินไทยSETสัปดาห์หน้าไซด์เวย์
SET สัปดาห์หน้าคาดเทรดเบาบาง เนื่องจากหยุดยาว โดยให้จับตาการประมูลรถไฟทางคู่-พิจารณาโครงการรถไฟฟ้าสายสีส้ม รวมถึงผลรายงานมาตรฐานการบินจาก EASA ว่าจะออกมาในทิศทางใด อย่างไรก็ตาม คาดเม็ดเงิน LTF จะเป็นตัวที่ช่วยพยุงตลาดเอาไว้ เนื่องจากเดือนธ.ค.จะเป็นเดือนที่มียอดซื้อ LTF มากที่สุดของปี โดยมีกรอบต้าน 1,341/1,350 จุด ส่วนแนวรับ 1,320/1,307 จุด
6 ธ.ค. 2558

Technical Weekly: by Capital Nomura Securities (Thailand)
 
Nomura คาดสัปดาห์หน้าบรรยากาศการลงทุนอาจจะยังเบาบาง เนื่องจากอยู่ในช่วงวันหยุดยาว ทำให้วันทำการในสัปดาห์หน้าเหลือเพียง 3 วันเท่านั้น โดยปัจจัยในประเทศแนะจับตาวันที่ 8 ธ.ค. การประมูล E-Auction รถไฟทางคู่เส้นที่สอง จิระ-ขอนแก่น มูลค่า 2.36 หมื่นล้านบาท โดย บริษัทรับเหมารายใหญ่ทั้ง 4 ราย (CK, STEC, ITD, UNIQ) เข้าประมูลรอบนี้ รวมถึงติดตามการประชุม ครม. ในวันเดียวกัน ซึ่งคาดจะมีการพิจารณาโครงการรถไฟฟ้าสายสีส้ม มูลค่า 1.1 แสนล้านบาท ซึ่งหากผ่านครม.ก็จะนำไปสู่การทำ TOR ต่อไป ถือเป็นปัจจัยบวกที่จะช่วยขับเคลื่อนเศรษฐกิจไทยฟื้นตัวขึ้นในช่วงถัดไป 
ขณะที่ วันที่ 10 ธ.ค. จับตาการรายงานผลการตรวจสอบของสำนักงานบริหารการบินแห่งชาติของสหภาพยุโรป หรือ EASA หลังจากได้เข้ามาตรวจสอบมาตรฐานการบินของไทยในช่วง 9-13 พ.ย.ที่ผ่านมาว่าจะออกมาในทิศทางเดียวกันกับ องค์กรบริหารการบินแห่งประเทศสหรัฐอเมริกา (FAA) ที่ปรับลดอันดับมาตรฐานการบินของไทยลงสู่ระดับ Category 2 จาก Category 1 หรือไม่ ซึ่งหากมีการลดอันดับลง คาดจะกระทบหลักต่อ สายการบินไทย (THAI) เนื่องจากมีเส้นทางการบินไปยุโรปรวม 11 จุดหมายปลายทาง 
อย่างไรก็ตาม เดือนธันวาคมจะเป็นเดือนที่มียอดซื้อ LTF มากที่สุดของปี คาดเม็ดเงินดังกล่าวจะเป็นปัจจัยที่เข้ามาช่วยพยุงตลาดผสานกับ Valuationของ SET ณ ปัจจุบัน พบว่า เทรดที่ระดับเพียง PER16F 12.9 เท่า ต่ำกว่าค่าเฉลี่ยระยะยาวของ SET ที่ระดับ 14 เท่า ถือว่าเป็นจุดที่น่าดึงดูดต่อการลงทุนในระยะกลาง-ยาว ซึ่งเป็นปัจจัยที่ช่วย SET อีกแรงหนึ่ง โดยมีกรอบต้าน 1,341/1,350 จุด ส่วนแนวรับ 1,320/1,307จุด
 
ส่วนดัชนีชี้นำทางเศรษฐกิจที่น่าติดตามในสัปดาห์หน้า ได้แก่
1) วันที่ 8 ธ.ค. ดัชนีส่งออกจีน เดือน พ.ย. คาด -5% จากช่วงเดียวกันปีก่อนจาก -6.9%
2) วันที่ 9 ธ.ค. ดัชนี CPI จีน เดือน พ.ย.คาด +1.4% จากช่วงเดียวกันปีก่อนจาก +1.3%
3) วันที่ 11 ธ.ค. ยอดค้าปลีกสหรัฐ เดือน พ.ย. คาด +0.3% จากเดือนก่อนจาก +0.1%
 
&lt;&lt; คลิ๊กเพื่ออ่านรายละเอียด &gt;&gt;